 Na MASHIRIKA ANTANANARIVO, MADAGASCAR WATU wanaozidi 50 wamefariki dunia katika nchi mbalimbali zilizo karibu na Bahari ya Hindi kutokana na kimbunga hatari kinachojulikana kama Ana. Kulingana na ripoti, kimbunga hicho kimeua watu 34 nchini Madagascar, Msumbiji (15), Malawi (4), Zanzibar, Tanzania (1) na Kenya (1). Nchini Madagascar, kimbunga hicho kiliathiri zaidi eneo la Angoche mkoani Nampula, ambapo kilisababisha uharibifu wa nyumba, hospitali, shule, madaraja na miundomsingi mingineyo. Watu wanaozidi 65,000 wamepoteza makazi yao kufuatia kimbunga hicho, kulingana na Mamlaka ya Kukabiliana na Majanga ya Kiasili nchini Madagascar. Nchini Msumbiji, watu 15 walithibitishwa kufariki baada ya kimbunga Ana ‘kuvamia’ wilaya ya Moatise mkoani Tete. Daraja lililo katika Mto Rovubwe lilibomoka. Magari manne yaliyokuwa kwenye msafara wa gavana wa Tete, yalisombwa na mafuriko, kiongozi huyo alipokuwa akienda kukagua hasara iliyosababishwa na kimbunga hicho.Gavana huyo pamoja na watu waliokuwa kwenye msafara huo, waliokolewa. Watu watatu, akiwemo mwanahabari wangali hawajulikani waliko. Waatalamu wa masuala ya anga nchini Msumbiji, wameonya kuwa mvua kubwa iliyosababishwa na kimbunga hicho itaendelea kunyesha nchini humo. Kulingana na serikali ya Msumbiji, mikoa ya Nampula, Zambezia, Tete, Niassa, Sofala na Manica iliathiriwa na kimbunga hicho. Serikali ilisema kuwa watu 66 walijeruhiwa huku nyumba zinazozidi 500 zikiharibiwa.Idara ya utabiri wa hali ya hewa ya Msumbiji jana ilisema kuwa kimbunga hicho tayari kimefifia. Kimbunga Chalane Mwaka 2021, watu saba walifariki nchini Madagascar kutokana na kimbunga kilichojulikana kama Chalane. Kimbunga hicho pia kilisababisha uharibifu mkubwa nchini Zimbabwe. Vimbunga vilivyojulikana kama Idai na Kenneth viliua watu 1,000 nchini Msumbiji kati ya Machi na Aprili mwaka wa 2019. Nchini Malawi, watu wanne waliangamia kusini mwa nchi hiyo kutokana na mafuriko makubwa na upepo mkali uliosababishwa na Ana. Kimbunga hicho pia kimesababisha baadhi ya maeneo ya Malawi kukosa umeme baada ya upepo kuharibu minara ya kusambaza kawi hiyo. Uharibifu mkubwa ulishuhudiwa katika wilaya za Chikwawa, Nsanje, Phalombe na Mulanje ambapo mamia ya nyumba ziliporomoka. Kamishna wa wilaya ya Chikwawa, Ali Phiri, alisema watu 30 walijeruhiwa katika eneo hilo.Kisiwani Zanzibar, mvuvi alifariki dunia na nyumba 190 zikaporomoka kufuatia mafuriko makubwa yaliyosababishwa na kimbunga hicho. Mkurugenzi wa mikasa wa Zanzibar, Makame Khatib, alisema mvuvi huyo aliangamia baada ya boti yake kuzama, kimbunga hicho kilipoanza kuvuma. Alisema kuwa kimbunga hicho kilikumba kisiwa cha Zanzibar wikendi. Khatib alisema kuwa nyumba zilizosombwa na mafuriko zilijengwa katika eneo hatari ambalo serikali ilikuwa imepiga marufuku watu kuishi. Waziri wa masuala ya sera alihimiza wakazi wa Zanzibar wanaoishi katika maeneo ambayo huathiriwa na mafuriko mara kwa mara kuhama. Nchini Kenya, mvuvi mmoja kutoka Mombasa anaaminika kufariki dunia baada ya boti aliyokuwa ameabiri kuzama kufuatia dhoruba kali inayosadikika kuwa kimbunga Ana. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  